แนะประชาชนผู้ประสบน้ำท่วมใส่ใจดูแลสุขาภิบาลสิ่งแวดล้อม ป้องกันการเจ็บป่วยจากโรคที่มากับน้ำท่วม
นายภิญญาพัชญ์ จุลสุข นักวิชาการสาธารณสุขชำนาญการพิเศษ สำนักอนามัยสิ่งแวดล้อม กรมอนามัย กล่าวว่า หนึ่งในภารกิจของกรมอนามัยคือ การดูแลสุขาภิบาลสิ่งแวดล้อม ซึ่งในช่วงที่มีสถานการณ์น้ำท่วมหลายพื้นที่ การไม่จัดการอาหาร น้ำดื่ม ขยะ สิ่งปฏิกูลต่างๆ ให้ดีอาจก่อให้เกิดโรคที่มากับน้ำได้ โดยเฉพาะโรคทางเดินอาหาร ที่เกิดจากการบริโภคน้ำและอาหารที่มีเชื้อโรคปนเปื้อน โดยกรมอนามัยได้ส่งทีมจากศูนย์อนามัยที่กระจายอยู่ทุกเขตสุขภาพเข้าบูรณาการทำงานร่วมกับทีมของพื้นที่ประสบเหตุน้ำท่วมเสริมการดูแลเรื่องอนามัยสิ่งแวดล้อม โดยใช้ชุดจัดการด้านสุขาภิบาล สุขอนามัยและอนามัยสิ่งแวดล้อม (DOH Hygiene Package) ที่ประกอบไปด้วย คลอรีนน้ำ คลอรีนเม็ด ปูนขาว สารส้ม สำหรับการฆ่าเชื้อโรคและปรับปรุงคุณภาพ น้ำดื่ม น้ำใช้ รวมทั้งถุงบรรจุขยะและน้ำดื่มบรรจุขวด พร้อมลงให้คำแนะนำประชาชนในการจัดการสิ่งแวดล้อม ทั้งนี้กำชับประชาชนใส่ใจเรื่องอาหารที่จะบริโภคเพื่อป้องกันโรคทางเดินอาหาร ให้สังเกตอาหารก่อนรับประทานทุกครั้ง หากหมดอายุ หรือมีลักษณะผิดสังเกตอย่ารับประทานเด็ดขาดขอประชาชนในพื้นที่ประสบภัยน้ำท่วมระวังโรคต่างๆ ที่มากับน้ำท่วมอื่นๆ ที่พบบ่อยคือ โรคฉี่หนู แนะไม่ลุยน้ำ โคลน โดยไม่ใส่รองเท้า หรือคลุมถุงป้องกัน หากจำเป็นให้รีบล้างน้ำฟอกสบู่ทันทีหลังลุยเสร็จ เช็ดให้แห้ง ถุงเท้ารองเท้าตากให้แห้งเพื่อป้องกันโรคผิวหนังจากเชื้อรา ไม่ทิ้งขยะ หรือขับถ่ายใส่น้ำโดยตรง ขอให้ใส่ถุงรอกำจัดอย่างถูกต้อง กรณีจะนำน้ำที่ท่วมมาใช้ ขอให้แกว่งสารส้มและปูนขาวจนกว่าจะได้น้ำใส นำมาเติมคลอรีนน้ำในอัตราส่วน 1 หยดต่อน้ำ 1 ลิตร เพื่อฆ่าเชื้อก่อนจึงจะนำมาใช้ได้อย่างปลอดภัยจากเชื้อโรคต่างๆ ที่มากับน้ำ